SUPER คว้างาน “โซลาร์รูฟ” ม.มหิดล ศาลายา 14 MW เริ่มสร้าง ม.ค.65
SUPER เซ็นรับงาน “โซลาร์รูฟท็อป” ม.มหิดล วิทยาเขตศาลายา กำลังผลิตติดตั้ง 14 MW ระยะเวลาสัญญา 13 ปี 6 เดือน เริ่มสร้าง ม.ค.65 แล้วเสร็จภายในปี 2565
8 ธ.ค. 2564

บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่า เมื่อวันที่ 8 ธันวาคม 2564 บริษัท เอสพีพีซิค จำกัด ซึ่งเป็นบริษัทย่อยของ SUPER ได้ลงนามในสัญญาความร่วมมือโครงการพลังงานทดแทนจากแสงอาทิตย์กับมหาวิทยาลัยมหิดล โดยจะดำเนินโครงการผลิตไฟฟ้าจากพลังงานแสงอาทิตย์แบบเอกชน (Private PPA) เพื่อขายไฟฟ้าให้กับมหาวิทยาลัยมหิดล วิทยาเขตศาลายา ด้วยระบบผลิตไฟฟ้าจากพลังงานแสงอาทิตย์บนหลังคา หรือโซลาร์รูฟท็อป มีขนาดกำลังการผลิตติดตั้ง 14 เมกะวัตต์ ระยะเวลาสัญญา 13 ปี 6 เดือน กำหนดเริ่มก่อสร้างในเดือน ม.ค. 2565 และแล้วเสร็จภายในปี 2565